**UNIDADE 1: O SÉCULO XVIII. O ANTIGO RÉXIME**

Isto sería o que habería que comentar en cada termo para conseguir a máxima puntuación en cada definición. Lembrade que iso non significa que o teñades que dicir exactamente con estas palabras!

**GLOSARIO**

**Antigo Réxime:** conxunto de elementos que caracterizan a sociedade, a economía e a política dos reinos europeos nos séculos XVI, XVII e, sobre todo, no XVIII. As súas características son: sociedade estamental, economía agraria e absolutismo.

**Sociedade estamental:** tipo de sociedade con estrutura piramidal, composta por ordes ou estamentos: a nobreza, o clero e a xente do común ou “terceiro estado”. Estaba caracterizada polo inmovilismo e os privilexios propios do clero e a nobreza.

**Mans mortas:** terras propiedade do clero e algunhas da nobreza, que non estaban traballadas e que non se podían vender.

**Comercio triangular:** tipo de comercio exterior desenvolvido entre Europa, África e América. Dende Europa vendían armas e manufacturas a África e alí mercaban escravos, que vendían en América a cambio de metais preciosos e produtos agrícolas.

**Mercantilismo:** teoría económica que sostiña que a riqueza dun país dependía da cantidade de metais preciosos que acumulaba, polo que os Estados debían favorecer a produción e a exportación dos seus produtos, poñendo trabas á entrada de produtos doutros países e á saída de moedas.

**Monarquía absoluta:** sistema político propio do Antigo Réxime, no que o rei concentraba todos os poderes (lexislativo, executivo, xudicial, militar, etc.). Esta situación xustificábase dicindo que o poder procedía directamente de Deus.

**Monarquía parlamentaria:** sistema político no que o rei debe someterse á lei e ao control do Parlamento, compartindo o seu poder. Un exemplo de monarquía parlamentaria no século XVIII sería Ingalterra.

**Ilustración:** movemento ideolóxico e cultural que se desenvolveu en Europa e América durante o século XVIII, caracterizado pola confianza no uso da razón, motivo polo que tamén se lle chama Século das Luces ou da Razón.

**Despotismo ilustrado:** sistema político que combinaba o absolutismo con algunhas ideas reformistas da Ilustración. Algúns exemplos de déspotas ilustrados serían Carlos III de España, Catarina a Grande de Rusia ou Federico II de Prusia.

**Desamortización**: expropiación das terras do clero, para poñelas á venda.

**Tratados de Utrecht-Radstat**: tratados cos que se pon fin á Guerra de Sucesión española e se recoñece a Filipe V de Borbón como rei de España, asinados no ano 1713 (Utrecht) e 1714 (Radstadt).

**Separación de poderes**: teoría política que defende a existencia de tres poderes independentes: lexislativo (que elabora as leis: o Parlamento ou Cortes), executivo (que sanciona as leis e fai que se cumpran: o Goberno ou o Rei) e o xudicial (que vixía o cumprimento das leis e castiga aos infractores: os tribunais).

**Soberanía nacional**: teoría política que di que o poder corresponde aos cidadáns, que lle ceden ese poder ao Estado para que os goberne.

**Liberalismo económico**: teoría económica que defendía que o Estado non debía intervir na economía nin controlala, porque se regula soa mediante a libre competencia e as leis do mercado (a lei da oferta e a demanda).

**Rococó**: estilo artístico propio da primeira metade do século XVIII, que tivo moito auxe nos ambientes cortesáns. Caracterízase por ser unha arte elegante e refinada, pero tamén frívola e superficial, propia das clases máis ricas da sociedade.